Indadvendt og stille. Sådan beskrives den 27-årige mand fra Hobro-området, der er tiltalt for planer om skoleskyderier i både Nord- og Østjylland.

Den 27-årige mand, der er tiltalt for at planlægge flere skoleskyderier i Nord- og Østjylland, var af sine naboer kendt som en stille og rolig fyr. Han holdt sig for sig selv og deltog ikke i de sociale arrangementer i boligforeningen. Det forklarer flere naboer til TV2 ØSTJYLLAND, da de besøgte området tirsdag eftermiddag. Flere naboer, som TV2 ØSTJYLLAND talte med, kendte den tiltalte som en indadvendt person. Han var ikke én, man kendte. Men han færdes ud og ind af sin lejlighed som alle andre beboere, og naboerne fornemmede intet underligt ved ham. TV2 ØSTJYLLAND overhørte en nabo omtale den tiltalte som verdens sødeste menneske, og at han var overbevist om, at hele sagen måtte være en misforståelse. Men derudover ville han ikke fortælle mere om ham. En bekendt, der har gået i folkeskole med den tiltalte, beskriver ham også som meget stille. Han beskriver også, at den 27-årige skilte sig meget ud i skolen, og derfor var han et let offer for drillerier. Og han blev drillet meget i folkeskolen. Når drillerierne blev værst, udviste den tiltalte til tider også aggressivitet. Denne karakteristik har TV2 Nord fået bekræftet af en anden kilde, der kender den 27-årige. Se TV2 Nords indslag om sagen fra 14. december: Facebook som dagbog Den tiltaltes Facebook-side giver et indtryk af en mand med mange hårde tanker. Facebook-profilen virker nærmest som en slags dagbog, hvor den tiltaltes tanker og liv bliver beskrevet. Han har for eksempel lagt flere emotionelle sange op, hvor han forklarer, at hans tanker passer til de triste tekster. Men det er ikke kun tanker og sange, som er lagt op. Der er også opslag, hvor han er fortaler for legaliseringen af både skydevåben og brugen af peberspray. Ifølge opslagene mener han, at det er vigtigt, at mennesker kan forsvare sig selv. Derudover fremgår det, at han har ’liket’ en skydeklub samt fortalt, at han har bestået haglskydeprøven efterfulgt af en smiley. Sagen ifølge anklageskriftet Ifølge anklageskriftet er den 27-årige blandt andet tiltalt for at planlægge flere skoleskyderier på en eller flere skoler i Østjylland og Nordjylland. Manden har blandet andet anskaffet sig flere skydevåben, kniv og det, politiet kalder "taktisk beklædning". Derudover har han skrevet et manifest, hvor han beskrev sit ønske om at udføre et masseskyderi, og hvordan han planlagde at gøre det. Han har desuden udtrykt det samme ønske på flere videooptagelser, som han har lavet frem til april 2020. - Det er anklagemyndighedens opfattelse, at det er nogle personlige årsager, der har drevet den pågældende. Der er ikke noget, der tyder på, at han har handlet sammen med andre, siger specialanklager ved Nordjyllands Politi, Kim Kristensen, til TV 2 Nord. Kommer for retten i januar Det fremgår også af anklageskriftet, at den tiltalte har besøgt flere skoler og uddannelsesinstitutioner i Aarhus-området, samt indhentet oplysninger om flere forskellige skoler og børnehaver i Nord- og Østjylland. Manden blev anholdt for et år siden og har siden april været varetægtsfængslet i surrogat på en psykiatrisk afdeling. Tirsdag oplyste politiet, at der er rejst tiltale mod manden. Han nægter sig skyldig i tiltalen. Sagen begynder 17. januar næste år som nævningesag ved Retten i Aalborg. Indtil der er afsagt dom, bliver manden på den psykiatriske afdeling.